|  |
| --- |
| **ГАЗ-АА / ГАЗ-ММ** |
|   |
| Выпуск
  | 1932–1950 |
| Вытворца
  | Горкаўскі аўтамабільны завод |
| Месца вытворчасці
  | Горкі Сцяг СССР |
| Пераемнік
  | ГАЗ-51 |
|  |
| Колавая формула
  | 4х2 |
| Фотагалерэя на Wikimedia Commons Фотагалерэя на Wikimedia Commons |

**ГАЗ-АА** (вядомы таксама як  ***«палу́тарка»***) — савецкі грузавы аўтамабіль, грузападымальнасцю 1,5 т. Выпускаўся з 1932 па 1950 год. Усяго выпушчана 985 000 асобнікаў ГАЗ-АА, ГАЗ-ММ і іх мадыфікацый.

Уяўляў сабой ліцэнзійную копію амерыканскага грузавіка Ford Model АА узору 1929, але пасля неаднаразова быў мадэрнізаваны.

У перыяд свайго выпуску аўтамабілі ГАЗ-АА і ГАЗ-ММ з'яўляліся самымі распаўсюджанымі ў СССР. Да 1951 года кожны другі выраблены ў СССР аўтамабіль быў стандартным бартавым грузавіком ГАЗ-АА.

Супрацоўніцтва з Ford Motors Company
------------------------------------

Ford Model AA
Неабходнасць у масавым грузавым аўтамабілі ўзнікла ў Савецкім Саюзе ў канцы 1920-х гадоў. Першыя амерыканскія грузавыя аўтамабілі Форд-АА узору 1927  (англ.) (бел. пачалі паступаць у СССР ужо ў першай палове 1928 года. У 1928—1929 гадах ўзоры аўтамабіляў «Форд АА» прайшлі ўсебаковыя выпрабаванні з мэтай выбару аптымальнай канструкцыі для вытворчасці.

З канца 1928 года пачаліся перамовы прадстаўнікоў СССР з Ford Motor Company і GMC. Дарэчы, перамовы былі і з іншымі кампаніямі аб продажы ліцэнзіі на выпуск падобных аўтамабіляў, але яны неслі хутчэй функцыю псіхалагічнага ўздзеяння на Форд дзеля атрымання больш выгадных умоў пагаднення.

У выніку ў Дзірборне (ЗША) 31 мая 1929 года быў падпісаны дагавор тэрмінам на 9 гадоў. З боку СССР дагавор быў падпісаны намеснікам старшыні ВСНГ СССР В.Межлаўкам і старшынёй «Амторга» С. Г. Бронам, а з амерыканскага боку — Генры Фордам.

Паводле дамовы савецкі бок атрымаў ад Ford Motor Company тэхнічную дапамогу пры пабудове і пуску новага завода, права на навучанне ў ЗША савецкіх спецыялістаў і практыкантаў ў колькасці 50 чалавек штогод. Таксама па дамове, у СССР за два гады павінны былі пабудаваць завод з поўным цыклам вытворчасці аўтамабіляў мадэляў «А» і «АА», а таксама некаторых мадыфікацый на іх базе. Савецкі бок таксама абавязаўся паведамляць Форду аба ўсіх паляпшэннях ў мадэлі, якія ўводзяцца савецкімі інжынерамі. У якасці аплаты савецкі бок браўся набыць на працягу чатырох гадоў 72 000 камплектаў дэталяў, з якіх да моманту пуску новага завода будзе праводзіцца зборка. Агульная сума паставак — 72 млн савецкіх рублёў (30 млн. долараў) .

У 1935 годзе супрацоўніцтва ГАЗа і Ford Motor Company было спынена.

Гісторыя
--------

### Ford Model AA

Першая сотня аўтамабіляў была сабрана ў СССР у Харкаве ў снежні 1929 года.

Затым, у пачатку 1930 года, для зборкі з амерыканскіх машынакамплектаў быў часова запушчаны «1-ы аўтазборачны завод» у Ніжнім Ноўгарадзе. У канцы таго ж года да яго далучыўся пабудаваны ў Маскве «2-і аўтазборачны завод ім. КІМ». Усяго ў зборцы аўтамабіляў мадэлі «АА» было задзейнічана ў агульнай складанасці шэсць заводаў. У 1929—1931 гадах сіламі Харкаўскага, Ніжагародскага і Маскоўскага аўтазборачных заводаў з камплектаў, якія паступілі са Злучаных Штатаў, было сабрана 18 460 штук Ford Model AA.

### НАЗ-АА / ГАЗ-АА / ГАЗ-ММ

ГАЗ-АА на савецкай паштовай марцы
29 студзеня 1932 года з канвеера Ніжагародскага аўтамабільнага завода сышоў першы грузавы аўтамабіль **НАЗ-АА**.
Першыя 3,5 тысячы машын НАЗ-АА з-за недахопу штампавальнага абсталявання былі выпушчаныя з кабінай на драўляным каркасе, абшытым фанерай.

З кастрычніка 1932 машына атрымала паўнавартасную металічную кабіну і практычна ў нязменным выглядзе выпускалася дзесяць гадоў.

У канцы 1932 года Ніжні Ноўгарад быў перайменаваны ў Горкі, і з пачатку наступнага года на заводзе марку аўтамабіляў змянілі на «ГАЗ». Тады ж з'явілася і эмблема: металічны авал з буйным надпісам «ГАЗ», пад ёй дробнымі друкаванымі — «ім. Молатава», з сярпом і молатам па баках.

У 1938 годзе ГАЗ-АА быў мадэрнізаваны — усталявалі больш магутны рухавік, уніфікаваны з легкавой мадэллю ГАЗ-М-1. Абноўлены аўтамабіль атрымаў пазначэнне **ГАЗ-ММ**. Па сутнасці, ГАЗ-ММ уяўляў мадыфікацыю з новым рухавіком і каробкай перадач. У 1940 годзе абодва варыянты «палутаркі» выпускаліся паралельна, а цалкам на мадэль ММ завод перайшоў толькі ў 1942 годзе, калі была згорнутая вытворчасць легкавых аўтамабіляў. Знешніх адрозненняў паміж ГАЗ-АА і ГАЗ-ММ не было.

У 1939 годзе зборку «палутарак» перадалі з КІМа на былы Растоўскі аўтарамонтны завод.

### ГАЗ-ММ-В

спрошчаны ГАЗ-ММ 1943 года
Пасля пачатку Вялікай Айчыннай вайны з-за недахопу тонкай халоднакатанай сталі і шэрагу камплектуючых, якія пастаўляліся іншымі прадпрыемствамі, канструкцыя ГАЗ-ММ была перагледжана зыходзячы з сыравінных і тэхналагічных магчымасцяў ваеннага часу. Спецыяльныя індэксы спрошчаным аўтамабілям не прысваіваліся, аднак часта ўжываецца ўмоўнае пазначэнне *ГАЗ-ММ-В*.

Машына падвергнулася максімальнаму спрашчэнню. Аўтамабіль пазбавіўся металічнай кабіны, дзвярэй, буфера, перадачы задняга ходу, пярэдніх тармазоў і адной фары. Метал, дзе змаглі, замянілі дрэвам. Ветравое акно падзялілі напалову для замены ў выпадку рамонту на любы тып шкла. Платформа абсталёўвалася толькі заднім адкідвальным бортам.

З 1943 года паступова пачалі вяртаць аўтамабілю яго камплектнасць. Вярнуліся дзверы — спачатку дашчаныя, а пазней і стандартныя металічныя. Вярнуліся пярэднія тармазы, бампер, фара. Да канца вайны машына практычна здабыла сваё першапачатковае грамадзянскае аблічча, аднак да канца выпуску так і засталіся гнутыя пярэднія крылы і дах, абабіты дэрмацінам.

За гады вайны Горкаўскі аўтазавод вырабіў 102 300 грузавікоў.

### Пасля вайны

У 1947 годзе, каб часткова разгрузіць Горкаўскі аўтазавод, частку машынакамплектаў пачалі адпраўляць для зборкі ва Ульянаўск, дзе пасля наладзілі і поўны цыкл вытворчасці.

На ГАЗе апошняя «палутарка» сышла з канвеера 10 кастрычніка 1949 года. З 1932 года на Горкаўскім аўтазаводзе было выпушчана 829.808 аўтамабіляў ГАЗ-АА і ГАЗ-ММ. Пасля выпуск да 1951 года працягваўся ва Ульянаўску.

Усяго было выпушчана 985 000 асобнікаў ГАЗ-АА, ГАЗ-ММ і іх мадыфікацый.

Мадыфікацыі
-----------

### ГАЗ-410

ГАЗ-410
**ГАЗ-410** *(на пачатку выпуску меў назву **ГАЗ-С1**)* — самазвал на шасі ГАЗ-АА і ГАЗ-ММ, грузападымальнасць 1,2 т. Аўтамабіль меў ўсталяваны на скарочанай раме металічны кузаў, які адкідваўся назад пад уздзеяннем сілы цяжару.

З 1936 па 1950 год быў выраблены 13 751 аўтамабіль. У цяперашні час вядомы толькі адзін ацалелы асобнік ГАЗ-410.

### ГАЗ-ААА

**ГАЗ-ААА** — трохвосевы (6х4) грузавы аўтамабіль падвышанай праходнасці, грузападымальнасць 2,0 т. Выпускаўся з 1934 па 1943 год. Выпушчана 37 373 аўтамабілі ГАЗ-ААА.

Хоць фармальна ГАЗ-ААА быў уніфікаваны з ГАЗ-АА, але фактычна з'яўляўся новай машынай — дэталі ГАЗ-ААА на 80 % адрозніваліся ад дэталяў ГАЗ-АА, што было выклікана неабходнасцю адмовы ад стандартных агрэгатаў з мэтай узмацнення тых ці іншых частак. Арыгінальнымі былі: рама, масты і падвеска вазку, карданныя валы, радыятар, грузавая платформа і інш.

На базе ГАЗ-ААА серыйна таксама выпускаліся штабны аўтобус **ГАЗ-05-193** (1936—1945), а таксама серыйныя бранеаўтамабілі **БА-6** (1936—1938, 394 адз.), **БА-10А** (1938—1939) і **БА-10М** (1939—1941, агулам 3 331 адз.).

### Аўтобусы

ГАЗ-03-30 на савецкай паштовай марцы
* **ГАЗ-03-30** — аўтобус малога класа на шасі грузавікоў ГАЗ-АА і ГАЗ-ММ. Колькасць месцаў — 17. Выпускаўся ў перыяд 1933—1941 і 1945—1950 гадах. Усяго выраблена 18 613 аўтобусаў. ГАЗ-03-30 быў самым масавым айчынным аўтобусам даваеннага перыяду і першых пасляваенных гадоў, шырока прымяняўся не толькі як службовы і экскурсійны, але і як гарадскі на рэгулярных маршрутах.

* **ГАЗ-55** — санітарны аўтобус. Прызначаны для перавозкі дзесяці сядзячых параненых або шасці насілак. Выпускаўся з 1938 па 1945 год. Выраблена 9 130 аўтобусаў.

### Газагенератарныя аўтамабілі

ГАЗ-42
* **ГАЗ-42** — газагенератарная мадыфікацыя. У якасці паліва выкарыстоўваліся драўляныя калодачкі. Магутнасць рухавіка 35-38 к.с. грузападымальнасць — 1,0 т. Гады выпуску: 1938—1949. Выпушчана 33 840 аўтамабіляў.
* **ГАЗ-43** — газагенератарная версія на вугалі. Адрознівалася меншымі габарытамі газагенератарнай ўстаноўкі. Выпускалася малымі партыямі ў 1938—1941 гадах.

### ГАЗ-44

**ГАЗ-44** — газабалонавая версія на звадкаваным нафтавым газе. Балоны з газам размяшчаліся пад грузавой платформай. Першы савецкі серыйны аўтамабіль, што працуе на газавым паліве. Выпушчаны малой прамысловай партыяй у 1939 годзе.

### Падвышанай праходнасці

ГАЗ-60 (мадэль у маштабе 1:10)
* **ГАЗ-60** — серыйная паўгусенічная мадыфікацыя.

Рухач аўтамабіля ўяўляў сабой дзве пары двускатных колаў з цэпавым прывадам ад стандартнага задняга моста і здымнай прагумаванай стужкай з фрыкцыйным зачапленнем аб шыны.

У 1939—1940 гады было выраблена 2 015 усюдыходаў.

* **ГАЗ-65** — мадыфікацыя падвышанай праходнасці з гусенічна-колавым рухачом з прывадам ад стандартных задніх колаў. У 1940 годзе была выпушчаная доследна-прамысловая партыя, якая паказала поўную непрыдатнасць дадзенай схемы для ўмоў рэальнай эксплуатацыі аўтамабіляў як ва ўмовах фронту, так і тылу (расход паліва перавышаў 60 л/100 км).

Канструкцыя
-----------

У адрозненне ад амерыканскага Ford AA, на савецкім ГАЗ-АА быў узмоцнены картар счаплення, рулявы механізм, усталяваны паветраны фільтр. Была спраектавана новая грузавая платформа.

Асновай ГАЗ-АА служыла ланжэронавая рама, на якой усталёўваліся даволі лёгкія кузаў і кабіна. Пярэдняя частка кабіны (крылы, капот і рашотка радыятара) была ўніфікаваная з аўтамабілем ГАЗ-А.

Пад капотам размяшчаўся радны 4-цыліндравы рухавік з рабочым аб'ёмам 3,3 літра, які развіваў магутнасць 42 к.с. Падача паліва з бензабаку ажыццяўлялася самацёкам.

Скрынка перадач была чатырохступеністай без сінхранізатараў. Пярэдняя і задняя восі былі падвешаныя да рамы праз рысоры: спераду стаяла адна папярочная, ззаду — дзве падоўжныя: перавернутая рысора замацаваная цэнтрам на раме, пярэднім канцом праз завушніцу — да рамы, а заднім канцом — да моста. Тармазы — механічныя з тросавым прывадам на ўсе колы.

Мадэрнізаваны аўтамабіль ГАЗ-ММ атрымаў 50-моцны рухавік — такі ж самы, што ставіўся на легкавы ГАЗ-М-1  (руск.) (бел.. Акрамя рухавіка, падвергнуліся змяненню і некаторыя іншыя вузлы: рулявы механізм, мацаванне задніх рысор. З'явіліся новыя буксірны прыбор і мацаванне запаснога кола, слабы карданны шарнір быў заменены на больш надзейны тыпу «Спайсер».

|  |  |  |
| Кабіна 
  | Пярэдні мост на папярочна размешчанай паўэліптычнай рысоры
  | Задні мост на падоўжных паўэліптычных рысорах
  |

### Тэхнічныя характарыстыкі


| **Тэхнічныя характарыстыкі** |
| --- |
| Мадыфікацыя: | ГАЗ-АА | ГАЗ-ММ | ГАЗ-ААА |
| Выпуск: | 1932-1940 | 1938-1950 | 1934-1943 |
| Тып: | Бартавы грузавы аўтамабіль |
| Колавая формула: | 4x2 | 6x4 |
| Грузападымальнасць: | 1500 кг | 2000 кг |
| **Габарытныя памеры** |
| Даўжыня: | 5335 мм | 5335 мм (*спрошчаны ГАЗ-ММ-В* — 5250 мм) | 5335 мм |
| Шырыня: | 2040 мм |
| Вышыня: | 1870 мм | 1900 мм | 1970 мм |
| Колавая база: | 3340 мм | 2730 + 940 мм |
| Дарожны прасвет: | 200 мм | 230 мм |
| **Рухавік** |
| Тып: | Бензінавы, чатырохцыліндравы, радны |
| Аб'ём: | 3285 см³ |
| Магутнасць: | 40 к.с. | 50 к.с. | 40 к.с.з 1936 года — 50 к.с. |
| **Скрынка перадач** |
| Тып: | Механічная, 4 наперад, 1 назад. | Механічная, 8 наперад, 2 назад 2-хуткасная раздатачная скрынка |
| **Эксплуатацыйныя звесткі** |
| Макс. хуткасць: | 70 км/г | 70 км/г | 65 км/г |
| Выдатак паліва: | 19,5 л/100 км | 19,5 л/100 км | 25 л/100 км |
|

Падчас Вялікай Айчыннай вайны
-----------------------------

Вайскоўцы ўсталёўваюць аэрастат загароды, Масква, 20 чэрвеня 1942 года, фота Уладзіміра Граноўскага
Напярэдадні вайны ГАЗ-АА складаў 67 % усяго аўтапарка савецкай арміі. На 23 чэрвеня 1941 года ў Чырвонай арміі налічвалася 151 000 «палутарак». Да таго ж, з пачаткам вайны на фронт была дадаткова мабілізавана чвэрць ад агульнага ліку аўтамабіляў.

Маштабная мабілізацыя грузавога транспарту дала магчымасць у самыя кароткія тэрміны перакінуць з аддаленых куткоў краіны вялікія падмацаванні ваенных частак. У кузаве ГАЗ-АА можна было перавозіць 16 чалавек. Для перавозкі байцоў звычайныя грузавыя платформы абсталёўваліся здымнымі папярочнымі лаўкамі. Пры транспарціроўцы грузаў яны ўкладваліся на дно кузава. На ГАЗ-АА ставілі чатыры такія лаўкі. У непагадзь кузаў накрываўся тэнтам. Калі на аўтамабілі перавозілі станкавы кулямёт, то колькасць пасадачных месцаў памяншалася на два, а пры перавозцы яго ў баявым палажэнні — на чатыры. Пры неабходнасці грузавік мог перавозіць і зброю: у кузаве ГАЗ-АА размяшчалася палкавая гармата з перадком і разлікам.

ГАЗ-AA і ГАЗ-ММ таксама шырока ўжываліся і ў якасці шасі для спецнадбудоў. У кузавах гэтых машын усталёўвалі буйнакаліберныя кулямёты ДШК, счацвяроныя зенітныя ўсталёўкі «4М», першыя сістэмы запуску турбарэактыўных снарадаў МТВ, а шасі выкарыстоўваліся для палявых рамонтных майстэрняў тыпу А (ПМ-3), палівазапраўшчыкаў БЗ-42, бензаперапампоўваючых станцый БПС, сістэм радыёвыяўлення РУС-1, электрастанцый, аэрадромных стартэраў, аэрастатных лябёдак і інш.

Санітарныя аўтобусы *ГАЗ-55* паўсюдна выкарыстоўваліся для перавозкі параненых.

Манета Расіі «Ленінград» з выявай палутаркі, якая прарываецца ў блакаду праз возера
Выключна важную ролю ГАЗ-АА сыграў падчас блакады Ленінграда — «палутарка» была асноўным транспартам Дарогі жыцця — лядовай трасы, якая злучала Ленінград з Вялікай зямлёй. Дзякуючы сваёй лёгкай вазе, грузавікі курсіравалі па лёдзе Ладажскага возера да самага пачатку таяння, дастаўляючы грузы ў блакаваны горад, у той час як больш цяжкія машыны правальваліся пад лёд і танулі. Забяспечваючы сувязь абложанага горада з навакольным светам, грузавікі штодня перавозілі ў абодва бакі каля 6 тыс. тон грузаў.

На аўтамабілі лягла асноўная нагрузка па дастаўцы ў акружаны Ленінград прадуктаў харчавання і боепрыпасаў і вывазу з яго знясіленых людзей. Толькі ў 1941 годзе было эвакуявана больш за 0,5 млн чалавек, дастаўлена прадуктаў харчавання і фуражу — больш за 271 тыс. тон, боепрыпасаў і ўзбраення — 32 тыс. тон, гаручазмазачных рэчываў — 35 тыс. тон, вугалю — 23 тыс. тон. Усяго — 361 тыс. тон розных грузаў.

Эксплуатацыя
------------

У 1932—1950 гадах ў народную гаспадарку краіны і войска паступіла 908.000 стандартных грузавікоў ГАЗ-АА. З іх 40 тысяч былі ў выглядзе шасі для розных спецыяльных установак, ільвіная доля якіх прыйшлася на хлебныя фургоны, пажарныя лінейкі, перасоўныя майстэрні. Яшчэ 37 тысяч машын было сабрана ў выглядзе газагенератарных і газабалонавых версій.

Пасля зняцця з вытворчасці, аўтамабіль яшчэ 5 год знаходзіўся на ўзбраенні Савецкай Арміі. Асобныя экзэмпляры ГАЗ-АА і ГАЗ-ММ эксплуатаваліся аж да 70-х гадоў.

Зноскі
------

1. 1 2 3 4 5  "Десять фактов из жизни "Полуторки"". *«Комтранс»* **№ 1 (93)**: 74-77. 2012.
2. 1 2
3. 1 2  Одиноков, Р. (1998). *Полуторка*. «Фортуна».
4. ↑   Архівавана 22 мая 2013.
5. 1 2 3
6. ↑  Кочнев, Е.Д. (2008). *Энциклопедия военных автомобилей. - 2-е изд. Перераб. и доп.*. М.: ООО «Книжное издательство "За рулем"». pp. 640 с. ISBN 5-9698-0040-6.
7. ↑  «ГАЗ-ММ»: спасший миллионы жизней // *Автомир* : часопіс. — 2010. — № 20. — С. 28.(недаступная спасылка)
8. 1 2  *ГАЗ-АА* («DeAgostini») **№79**. 2012. ISSN 2071-095X.
9. 1 2   Архівавана 18 мая 2013.
10. ↑  *Дзмітрый Дашко* Опрокидка малой механизации // *Грузовик-пресс* : часопіс. — 2012. — № 3.
11. 1 2  ГАЗ-ААА // *За рулём* : часопіс. — 1981. — № 4. — С. 34.
12. ↑  Соколов, М. (2012). *Вездеходы СССР 1918–1945 гг.*. М.: «Эксмо». p. 176. ISBN 978-5-699-58257-0.
13. ↑  ГАЗ-05-193 // *За рулём* : часопіс. — 1981. — № 5–6. — С. 54.
14. ↑
15. ↑
16. 1 2  ГАЗ-42 // *За рулём* : часопіс. — 1982. — № 3. — С. 34.
17. ↑
18. ↑  ГАЗ-55 // *За рулём* : часопіс. — 1981. — № 7. — С. 34.
19. ↑  ГАЗ-44 // *За рулём* : часопіс. — 1984. — № 8. — С. 34.
20. ↑  *Падерин И.* Полуторка. История ГАЗ-АА во множестве вариантов и фотографий.. — 2012. — С. 63. — 78 с. (руск.)
21. ↑  ГАЗ-ММ // *За рулём* : часопіс. — 1981. — № 9. — С. 34.
22. ↑   Архівавана 4 сакавіка 2016.
23. ↑   Архівавана 4 сакавіка 2016. ВаенАўта — У Ніжагародскім Крамлі ўсталяваны помнік легендарнай «паўтаратонцы» ГАЗ-АА (руск.)

Літаратура
----------

|  |  |
| --- | --- |
| commons: | ГАЗ-АА на Вікісховішчы |

* Одиноков, Р. (1998). *Полуторка*. «Фортуна».
* Кочнев, Е.Д. (2008). *Энциклопедия военных автомобилей. - 2-е изд. Перераб. и доп.*. М.: ООО «Книжное издательство "За рулем"». pp. 640 с. ISBN 5-9698-0040-6.
* "Десять фактов из жизни "Полуторки"". *Часопіс «Комтранс»* **№ 1 (93)**: 74-77. 2012.

Спасылкі
--------

* Автобизнес Weekly — АЎТАМАБІЛЬ-ПЕРАМОЖЦА Архівавана 18 мая 2013. (руск.)
* За рулём — Жывыя класікі ГАЗ-ММ: Машына жыцця (руск.)
* ГАЗ-ММ: аўтамабіль вайны(недаступная спасылка) (руск.)


| ⛭Грузавыя аўтамабілі, аўтобусы і усюдыходы Горкаўскага аўтамабільнага завода |
| --- |
| Грузавыяаўтамабілі ГАЗ | 
* ✰ ГАЗ-АА
* ГАЗ-ММ
* ГАЗ-ААА
* ГАЗ-42
* ГАЗ-51
* ✰ ГАЗ-52
* ✰ ГАЗ-53
* ГАЗ-56
* ГАЗ-62
* ГАЗ-62
* ГАЗ-63
* ГАЗ-66
* ГАЗ-3301
* ГАЗ-3307
* ГАЗ-3308 «Садко»
* ГАЗ-33086 «Зямляк»
* «ГАЗель»
* «Собаль»
* ГАЗ-3310 «Валдай»
* «ГАЗель-Бізнес»
* Ермак
* «ГАЗель-Next»
* ГАЗон NEXT

 |
| Аўтобусы ГАЗ | 
* ГАЗ-03-30
* ГАЗ-05-193
* ГАЗ-55
* ГЗА-651
* «ГАЗель»
* «ГАЗель-Бізнес»
* «Собаль»
* «ГАЗель-Next»

 |
| Спецтэхніка ГАЗ | 
* ГАЗ-ВМ
* ГАЗ-46
* Паўгусенічны аўтамабіль на базе ГАЗ-63
* ГАЗ-47 (ГТ-С)
* ГАЗ-71 (ГТ-СМ)
* ГАЗ-34039
* ГАЗ-34039 «Ірбіс»
* ГАЗ-34039K «Ірбіс»
* ГАЗ-3409 «Бобр»
* ГАЗ-3344
* ГАЗ-3351
* «Тыгр»
* ГАЗ-3937
* ГАЗ-5903 (БТР-80)
* ГАЗ-59039 (БММ-80)
* ГАЗ-5903В «Вятлуга»
* ГАЗ-5903Ж
* ГАЗ-59402 «Пурга»

 |